Document ID: 32013D0302

DECIZIA COMISIEI
din 19 iunie 2013
de modificare a anexei II la Decizia 2009/861/CE privind măsuri tranzitorii în temeiul Regulamentului (CE) nr. 853/2004 al Parlamentului European și al Consiliului în ceea ce privește prelucrarea laptelui crud care nu respectă cerințele în anumite unități de prelucrare a laptelui din Bulgaria
[notificat cu numărul C(2013) 3740]
(Text cu relevanță pentru SEE)
(2013/302/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9 primul paragraf,
întrucât:
(1)
Regulamentul (CE) nr. 853/2004 stabilește norme specifice privind igiena alimentelor de origine animală care trebuie respectate de operatorii din sectorul alimentar. Normele respective includ cerințe referitoare la igiena laptelui crud și a produselor lactate.
(2)
Decizia 2009/861/CE a Comisiei (2) prevede anumite derogări de la cerințele stipulate în secțiunea IX capitolul I subcapitolele II și III din anexa III la Regulamentul (CE) nr. 853/2004, care trebuie respectate de unitățile de prelucrare a laptelui din Bulgaria menționate în decizia respectivă. Decizia menționată se aplică de la 1 ianuarie 2010 până la 31 decembrie 2013.
(3)
În conformitate cu Decizia 2009/861/CE, anumite unități de prelucrare a laptelui menționate în anexa II la decizie pot prelucra lapte care nu respectă cerințele fără a dispune de linii de producție separate.
(4)
Bulgaria a trimis Comisiei, la 13 decembrie 2012, o listă revizuită și actualizată a respectivelor unități de prelucrare a laptelui.
(5)
Din această listă revizuită și actualizată au fost eliminate anumite unități enumerate în prezent în lista din anexa II la Decizia 2009/861/CE, deoarece acum sunt autorizate să comercializeze produse lactate pe piața Uniunii, întrucât se consideră că respectă cerințele prevăzute în secțiunea IX capitolul I din anexa III la Regulamentul (CE) nr. 853/2004. Aceste unități au fost enumerate în tabelul din anexa II la Decizia 2009/861/CE la nr. 6 (1112004 „Matev-Mlekoprodukt” OOD), nr. 16 (2712010 „Kamadzhiev-milk” EOOD), nr. 37 (1212022 „Milkkomm” EOOD), nr. 56 (BG 2612042 „Bulmilk” OOD), nr. 61 (1712013 ET „Deniz”), nr. 70 (BG 1812003 „Sirma Prista” AD) și nr. 78 (1812005 „DAV - Viktor Simonov” EOOD).
(6)
Prin urmare, Decizia 2009/861/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent privind lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTA DECIZIE:
Articolul 1
Anexa II la Decizia 2009/861/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 19 iunie 2013.

Labels: 0
18
17
15